بابّا ؤلا يوليا بابّا كامپيستريس (ب لّاتينية Iulia Babba Campestris) هيّا مدينة مورية كانت ولّات كولونيا ف لعهد ديال لإمبراطور أوݣوستوس ما بين 33 ؤ 27 قبل لميلاد، بعدما مات لماليك بوكوس تّاني ؤ ولات مملكة موريطانية تابعة ضمنيا ل رّومان. لموضع ديال هاد لمدينة حاليا مامعروفش ب تّحديد ؤ باقة كاينة مداكرة عليه مابين لحرايفية د تّاريخ، وخا لوجود ديالها متوكد ب لكتابات ؤ لخرايط رّومانية. لمدينة مدكورة عند پلين لقديم ف لكتاب لخامس ديال تّاريخ طّابيعي، لجغرافي د راڤينا، سطيفان لبيزنطي، ولاكين مامدكوراش ف تّسافيرة د أنطونين. ف تاموسيدا تّلقات نقيشة ب لّاتينية كاتشير ل كولونيا بابّينسيس لي تقدر تكون مقصود بيها مدينت بابّا كامپيستريس، وخا هادشي ماشي يقيني. واحد لفرضية قوية كاتݣول بلي بابّا هيّا نيت لمدينة لي كاتبان ف شي خرايط رومانية ؤ ف تّسافيرة د أنطونين ب سميت ؤپيدوم نوووم، لي هيّا غالبا مدينت لقصر لكبير. بابّا كانت من بين تلاتة د لمدون لي ردّها لإمبراطور أوݣوستوس كولونيا رومانية باش يسكنو فيهوم لعساكريا لمتقاعدين لي شاركو ف معركة أكتيوم لي طرات ف 31 قبل لميلاد؛ جّوج لوخرين هوما باناصا ؤ زيليس. علا حساب لمؤرّخ لألماني طيودور مومزن، علاين 10000 عساكري ف لمجموع ستاقرو ف هاد لمدون ب تلاتة.